In nomine Domini, amen. En non dou pere et dou fil et dou Saint Esperit, amen. En l’an de grace mil IIIc et I, le jour dou mecredi après la quinzainne de la rexurrection Nostre Soignour, estant en juigement à Ostom, por devant nos maistres Hue de Clari et Raoul de Herville, chaignoignes de l’yglise d’Ostom, juiges donez dou diem et dou chapistre de la dite yglise, Jannins Milot, Lorant Valot, Guillaumes Bolier, et Perrins le Joignetat, procurours des homes et des habitanz en la poté de Suissi, nummez et contenuz en une procuratiom seelée dou seaul de la court l’officiaul d’Ostom, per aux et por les diz homes et por les diz habitant, de une part, et Humbert de Hunlay, prestre, procurour des devant dit dyem et chapitre, en non de procurour de aux, de autre part, li quex jourz estoit assignez es desus dites parties à oir droit sur la cause meue por devant nos entre les parties de sus dites, facons à savor à touz ceaux qui verront ces presentes lestres, que cum Jannins Miloz, Loranz Valot, Guillaumes Bolier et Perrins li Joignetat, procurours des homes et des habitant en la poté de Suissi de sus diz, ou non d’aux et des diz habitanz proposesseent por devant nos, contre les devant dit diem et chapitre, que li dit homes et li habitanz en la dite poté de Suissi avient esté en saisine de metre dues messiers en la pooté de Suissi et li maires de Suissi le tier, et que li diz diems et chapitre les en avoit dessaisiz, et Humbers de Hunlay, prestres, procurerres des devant diz diem et chapitre, en non de procurour des devanz diz diem et chapitre et por aux proposset et diet que li diz diems et chapitres estient por les derreignes années et por plusours en saisine ou ensinc comme en saisine paisible de mestre et de estaublir les messiers en la dite pooté, et que li diz diens et chapitres avient la justise et la soignerie en la dite pooté, grant et petite, et soignour estient dou dit leu, por quoy disoit li diz Humbers procurerres, ou non come de sus, que li diz diens et chapitres devient demorer en lor dite saisine, et se offra de prover li diz Humbers procurerres, ou non come de sus, des choses proposées ceu que li en soffira, faite protestaciom dou dit Humbert procurour, ou non come de sus, que ceu que il em proveroit li vausit, et nia les choses proposées de part les dit homes et les diz habitant ensi come elles estoient proposées, faite premierement dou dit Humbert, ou non come de sus, protestatiom que les dites choses proposées de part les dit habitant ne devient mie estre receues en la meniere que il les avient proposées et que se li diz habitanz les provient quelles ne lor vallesient riens ne ne nuisesient riens es diz diem et chapitre, cum elles fussent moins suffisenment proposées, et faire littis contestaciom et lou plait entaumé sus la cause qui est entre les dit homes et les diz habitant en la dite pooté, et les devant dit diem et chapitre, por devant nos, tesmoinz amenez de checune partie, receuz, jurez et diligemment examinez sus la dite cause, les raisons oies et antendues que les parties vouserent proposer por devant nos, conclus et remicié en la dite cause plusour jours assignez à oir droit, en la parfain lou mecredi après la quinzeine de la rexurrectiom Nostre Soignour, les procurours des diz homes et des habitanz d’une part, et le dit Humbert procurour des devant dit diem et chapitre ou non come de sus de autre, en jugement estant por devant nos et nos requerent dire droit et pronuncier diffinitive sentence sus la cause de sus dite, dou consoil de prodomes et saiges, Deu au devant nos eanz, prononcons et disons à droit par nostre sentence diffinitive que li devant dit home et li habitant de la dite pooté n’on pas prové suffisenment lour entenciom, et que li diz diens et chapitres tant por la confession des procurours des dit habitant et des diz homes de la dite pooté, tant por les tesmoins amenez de part eaux que por les tesmoins amenez de part diem et chapitre devant dit, ont prové suffisenment lor ententiom contre les diz homes et les diz habitanz, por quoy por nostre sentence diffinitive, nos absolons les diz diem et chapitre de l’entanciom des diz homes et des habitanz en la dite pooté et ajuigeons es devant diz diem et chapitre la saisine et la possession de mestre et de estaublir les messiers en la dite pooté. Ou tesmoin de la quel chose, nos de sus dit juige Hues et Raouls avons mis nos seaux en cest present estrument avec le seim et la subscriptiom de maistre Estiene Gasteaul, publique notaire de l’autorité de la cort de Rome, qui à totes ces choses de sus dites fu avec nos presenz, apelez et requis.